CELEX: 52017PC0170
Language: sl
Date: 2017-05-15
Title: Predlog IZVEDBENI SKLEP SVETA o odobritvi Združenemu kraljestvu, da v skladu s členom 19 Direktive 2003/96/ES uporabi nižje stopnje obdavčitve za pogonska goriva, porabljena na Notranjih in Zunanjih Hebridih, Severnih otokih, otokih v ustju reke Clyde ter otokih Scilly

EVROPSKA KOMISIJA
            Bruselj, 15.5.2017
            COM(2017) 170 final
            2017/0079(NLE)
            Predlog
            IZVEDBENI SKLEP SVETA
            o odobritvi Združenemu kraljestvu, da v skladu s členom 19 Direktive 2003/96/ES uporabi nižje stopnje obdavčitve za pogonska goriva, porabljena na Notranjih in Zunanjih Hebridih, Severnih otokih, otokih v ustju reke Clyde ter otokih Scilly
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Obdavčitev energentov in električne energije v Uniji ureja Direktiva Sveta 2003/96/ES
                  1
                (v nadaljnjem besedilu: direktiva o obdavčitvi energije ali Direktiva).
            
            
               V skladu s členom 19(1) Direktive, poleg določb zlasti iz členov 5, 15 in 17, lahko Svet na predlog Komisije državi članici soglasno dovoli uvedbo nadaljnjih izjem ali znižanj stopnje obdavčitve zaradi upoštevanja posebnih politik.
            
            
               •Razlogi za predlog in njegovi cilji
            
            
               Cilj tega predloga je Združenemu kraljestvu Velike Britanije in Severne Irske omogočiti, da še naprej uporablja nižjo stopnje trošarine za pogonska goriva (tj. neosvinčeni bencin in plinsko olje) na vseh otokih Notranjih in Zunanjih Hebridov, Severnih otokih, otokih v ustju reke Clyde (vsi se nahajajo ob obali Škotske) ter otokih Scilly (ob jugozahodni obali Anglije). Po podatkih organov Združenega kraljestva je cena goriva na območjih, ki jim je ta ukrep namenjen, povprečno za 0,10 GBP (približno 0,12 EUR) na liter višja kot v drugih delih države. Cene so na teh območjih višje zaradi višjih transportnih in distribucijskih stroškov ter majhnega števila prebivalcev. Cilj ukrepa je delno zmanjšati visoke stroške pogonskih goriv na navedenih območjih.
            
            
               Člen 19(1) Direktive določa, da lahko Svet na predlog Komisije soglasno dovoli kateri koli državi članici uvedbo nadaljnjih izjem ali znižanj stopenj obdavčitve zaradi upoštevanja posebnih politik.
            
            
               Z Izvedbenim sklepom Sveta 2011/776/EU se je Združenemu kraljestvu do 30. oktobra 2017 odobrila uporaba nižjih stopenj obdavčitve za neosvinčeni bencin in plinsko olje, ki se uporabljata kot pogonsko gorivo na nekaterih otokih. Organi Združenega kraljestva so z dopisom z dne 16. septembra 2016 in dodatnimi informacijami, poslanimi 16. decembra 2016, v skladu s členom 19 Direktive, zaprosili Komisijo, da podaljša odobritev uporabe nižjih stopenj. Nižja stopnja trošarine za gorivo bo za 0,05 GBP (približno 0,06 EUR) na liter nižja od standardne stopnje v Združenem kraljestvu (0,58 GBP ali približno 0,67 EUR)
                  2
               . To pomeni, da bo znižana stopnja še vedno veliko višja od sedanje najnižje stopnje EU za 1 000 litrov, ki znaša 359 EUR za neosvinčeni bencin in 330 EUR za plinsko olje.
            
            
               Združeno kraljestvo je zahtevalo odobritev nižje stopnje za obdobje šestih let, kar je najdaljše obdobje iz člena 19(2) Direktive.
            
            
               Po navedbah organov Združenega kraljestva je cena goriva na škotskih otokih za okoli 0,10 GBP (približno 0,12 EUR) na liter višja od povprečne cene goriva v preostalem Združenem kraljestvu. Znižanje v višini 0,05 GBP (približno 0,06 EUR) na liter ne bi pokrilo celotne razlike v ceni, ampak bi potrošnikom delno nadomestilo višjo ceno, ki jo morajo plačevati. 
            
            
               Višjo ceno so povzročili dodatni stroški prodaje goriva na teh območjih. Organi Združenega kraljestva navajajo dva ključna razloga za višje stroške: 
            
            
               (1)Višji transportni in distribucijski stroški dostave goriva na otoke zaradi dodatnih stroškov transporta z ladjami/tovornjaki (daljša razdalja in trajanje), stroškov trajektov, stroškov obratovanja terminalov in premij za dobavitelje, povezanih z dobavami majhnih količin goriva. Nasprotno so skoraj vsa celinska območja Anglije in Walesa največ 100 milj (približno 160 km) oddaljena od vsaj ene rafinerije, pri čemer jim gorivo lahko dostavijo neposredno cestne cisterne. Stroški prevoza na škotske otoke so po ocenah vsaj 0,03 GBP na liter višji od stroškov na celinskih delih Škotske.
            
            
               (2)Majhno število odjemalcev (103 801 ljudi, starih 16 let ali več, na 100 otokih) in majhna količina goriva, prodanega na enem kraju, pomenita, da je treba stalne stroške razporediti po majhnem obsegu prodaje. Natančneje: na teh območjih je skupaj 70 bencinskih črpalk. Pri končni ceni goriva na bencinskih črpalkah, izraženi v penijih na liter, je treba upoštevati stalne stroške osebja, najemnine, taks, ogrevanja, razsvetljave, vode, vzdrževanja in popravil. Na Shetlandskih otokih, Orkneyskih otokih in Hebridih se povprečno na enem prodajnem mestu proda od 0,25 do 0,6 milijona litrov goriva na leto, na preostalih območjih Škotske pa 3,8 milijona litrov. Za kritje stroškov obratovanja bencinske črpalke je pri prodaji 0,25 do 0,6 milijona litrov potrebna marža v višini od 0,07 do 0,15 GBP na liter v primerjavi z maržo 0,033 GBP na liter pri prodaji 3,8 milijona litrov.
            
            
               Po mnenju organov Združenega kraljestva je neugoden položaj, ki ga predstavljajo višje cene zaradi večjih stroškov na enoto, pomemben za lokalno prebivalstvo, ker mora veliko prebivalcev prepotovati velike razdalje do najbližjega mestnega središča z motornimi vozili, saj so pogosto odvisni od prevoza z zasebnimi vozili, in ker imajo prebivalci območij, ki jim je ta ukrep namenjen, razmeroma nizke dohodke. 
            
            
               Delovanje ukrepa
            
            
               V Združenem kraljestvu se trošarina za pogonska goriva obračuna, ko gorivo zapusti rafinerijo, ob uvozu ali ob odhodu iz trošarinskega skladišča. Takrat je težko določiti količino goriva, namenjenega upravičenim območjem.
            
            
               Zato se bo oprostitev izvajala na prodajnih mestih na upravičenih otokih, s čimer se bodo preprečila vsakršna tveganja preusmerjanja goriva z nižjo stopnjo trošarine. Trgovci na drobno z gorivom na otokih se bodo registrirali pri uradu za carine in trošarine Združenega kraljestva (HM Revenue and Customs) kot pooblaščeni trgovci na drobno, pri čemer bodo morali ceno litra goriva znižati za znesek oprostitve dajatve. Zato bodo upravičeni do rednega povračila dajatev s strani urada za carine in trošarine Združenega kraljestva, ki se obračuna na podlagi litrov prodanega goriva.
            
            
               Področje uporabe
            
            
               Ukrep zajema vse otoke Notranjih in Zunanjih Hebridov, Severne otoke, otoke v ustju reke Clyde (vsi se nahajajo ob obali Škotske) ter otoke Scilly (ob jugozahodni obali Anglije). Ukrep bo veljal za vse nakupe, tj. nižja davčna stopnja se bo uporabljala tako za zasebne kot komercialne nakupe. Po podatkih organov Združenega kraljestva je bilo 86 % vozil, registriranih na otokih leta 2016, v zasebni lasti, 14 % pa v lasti podjetij.
            
         
         
            
               Argumenti organov Združenega kraljestva v zvezi z vplivom ukrepa na notranji trg
            
            
               Organi Združenega kraljestva menijo, da navedeni ukrep ne bo vplival na pravilno delovanje notranjega trga. Največje organizacije na otokih so organi javnega sektorja, kot so lokalni sveti in zdravstvene službe. Na otokih je veliko različnih družb, vendar je njihov promet običajno nižji od povprečnega prometa družb v Združenem kraljestvu. Po podatkih organov Združenega kraljestva znaša povprečni promet družb na zadevnih območjih okoli 1,4 milijona GBP, povprečni promet družb v Združenem kraljestvu pa okoli 5,7 milijona GBP.
            
            
               Združeno kraljestvo poudarja, da oprostitev ne pokriva celotne razlike v stroških med otoki in celinskim Združenim kraljestvom, zato vožnja na otoke s celine z namenom koriščenja posebne sheme ne bi bila ekonomsko smiselna.
            
            
               Združeno kraljestvo poleg tega trdi, da so podjetja, ki so upravičena do tega ukrepa, le manjši konkurenti na trgih, na katerih poslujejo.
            
            
               Veljavni predpisi na področju, na katero se nanaša predlog
            
            
               Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije.
            
            
               •Skladnost z veljavnimi predpisi s področja zadevne politike
            
            
               Ocena ukrepa v skladu s členom 19 Direktive 2003/96/ES
            
            
               Upoštevanje posebnih politik
            
            
               Prvi pododstavek člena 19(1) Direktive se glasi: 
            
            
               „Razen določb prejšnjih členov, zlasti členov 5, 15 in 17, lahko Svet, na predlog Komisije, državi članici soglasno dovoli uvedbo nadaljnjih izjem ali znižanj zaradi upoštevanja posebnih politik.“
            
            
               Načrtovani ukrep Združenega kraljestva zajema znižanje trošarine za pogonska goriva, dobavljena na nekaterih delih državnega ozemlja, tj. na vseh otokih Notranjih in Zunanjih Hebridov, Severnih otokih, otokih v ustju reke Clyde (vsi se nahajajo ob obali Škotske) ter otokih Scilly (ob jugozahodni obali Anglije). Cilj tega ukrepa je cene na bencinskih črpalkah na teh ozemljih približati povprečnim cenam v Združenem kraljestvu. Višji stroški na enoto in posledično višje cene na bencinskih črpalkah na teh območjih izhajajo iz višjih transportnih in distribucijskih stroškov ter manjše ekonomije obsega.
            
            
               Skleniti je mogoče, da želja po uporabi nižje stopnje trošarine za pogonska goriva na zadevnih območjih zaradi njihovih posebnih geografskih pogojev temelji na posebnih politikah.
            
            
               •Skladnost z drugimi politikami Unije
            
            
               Cilj ukrepa je delno znižati višji strošek na enoto in s tem cene na bencinskih črpalkah na zadevnih otokih z neposredno oprostitvijo dajatve na prodajnih mestih.
            
            
               Ukrep je omejen na to, kar je za to potrebno. Predvsem je oprostitev omejena na (razmeroma majhno) količino goriva, prodanega na otokih.
            
            
               Poleg tega je znesek oprostitve še vedno nižji od dodatnih stroškov prodaje goriva na teh območjih, pri čemer je iz istega razloga nižji od razlike med cenami goriva na teh območjih in cenami goriva na celini.
            
            
               Komisija v zvezi s tem ugotavlja, da se bo stopnja trošarine znižala za 0,05 GBP na liter proizvoda. Vendar so po podatkih organov Združenega kraljestva dodatni transportni stroški za zadevna ozemlja za 0,03 GBP na liter višji od povprečja v Združenem kraljestvu, stroški obratovanja bencinskih črpalk pa so po ocenah prav tako višji, in sicer znašajo približno 0,07 do 0,15 GBP na liter v primerjavi s povprečjem, ki je v Združenem kraljestvu 0,033 GBP na liter.
            
            
               Zato se davčna spodbuda za učinkovito porabo energije ohranja na ravni, ki je najmanj enakovredna ravni, ki se uporablja na celini.
            
            
               In končno, davčna obremenitev goriva, porabljenega na zadevnih geografskih območjih, bo kljub oprostitvi še naprej precej višja od najnižjih stopenj obdavčitve iz Direktive 2003/96/ES.
            
         
         
            
               Ukrep je združljiv z zdravstveno, okoljsko, energetsko in transportno politiko Unije. 
            
            
               V opisanih okoliščinah se zdi ta ukrep sprejemljiv tudi ob upoštevanju pravilnega delovanja notranjega trga in potrebe po zagotavljanju poštene konkurence. Zlasti zaradi otoškega značaja območij, na katera se ukrep nanaša, in zmernega znižanja stopnje obdavčitve se ne pričakuje, da bo ukrep povzročil spremembe v porabi goriva zaradi večjega števila potrošnikov izven teh območij.
            
            
               Po znižanju, ki ga načrtujejo organi Združenega kraljestva, se bo pri stopnjah obdavčitve za neosvinčeni bencin in plinsko olje na zadevnih območjih še naprej upoštevala najnižja stopnja obdavčitve v skladu s členom 7 Direktive 2003/96/ES. Ukrep sodi v področje uporabe navedene uredbe in je posledično izvzet iz zahteve po predhodni priglasitvi, pod pogojem, da je v skladu s pogoji iz člena 44 uredbe o splošnih skupinskih izjemah (Uredba (EU) št. 651/2014
                  3
               ) ter z njenimi splošnimi pogoji.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 19 Direktive Sveta 2003/96/ES.
            
            
               •Subsidiarnost (za neizključno pristojnost) 
            
            
               Področje posredne obdavčitve, ki je obravnavano v členu 113 Pogodbe o delovanju Evropske unije, samo po sebi ni v izključni pristojnosti EU v smislu člena 3 Pogodbe.
            
            
               Vendar ima Svet v skladu s členom 19 Direktive 2003/96/ES v okviru sekundarne zakonodaje izključno pristojnost, da državam članicam dovoli uporabo nadaljnjih izjem ali znižanj v smislu navedene določbe. Zato države članice ne morejo prevzeti te naloge Sveta. Posledično se načelo subsidiarnosti za ta izvedbeni sklep ne uporablja. Predlog je zato v skladu z načelom subsidiarnosti.
            
            
               •Sorazmernost
            
            
               Predlog je v skladu z načelom sorazmernosti. Znižanje davkov ne presega tega, kar je potrebno za doseganje zadevnega cilja.
            
            
               •Izbira instrumenta
            
            
               Predlagani instrument: izvedbeni sklep Sveta.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               
                  Za ta ukrep ni potrebna ocena obstoječe zakonodaje.
               
            
            
               •Posvetovanja z zainteresiranimi stranmi
            
            
               Za ta predlog niso potrebna posvetovanja z zainteresiranimi stranmi; temelji na zahtevku Združenega kraljestva in zadeva samo to državo članico.
            
            
               •Zbiranje in uporaba strokovnih mnenj
            
            
               Zunanje strokovno mnenje ni bilo potrebno.
            
         
         
            
               •Ocena učinka
            
            
               
                  Ta predlog se nanaša na dovoljenje posamezni državi članici na njeno zahtevo in ne zahteva ocene učinka.
               
            
            
               •Ustreznost in poenostavitev ureditve
            
            
               
                  Ukrep ne predvideva poenostavitve. Je rezultat zahtevka Združenega kraljestva in zadeva samo to državo članico.
               
            
            
               •Temeljne pravice
            
            
               
                  Ukrep ne vpliva na temeljne pravice.
               
            
            
               4.PRORAČUNSKE POSLEDICE
            
            
               Ukrep finančno in administrativno ne obremenjuje EU. Zato predlog ne vpliva na proračun EU.
            
            
               5.DRUGI ELEMENTI
            
            
               •Natančnejša pojasnitev posameznih določb predloga
            
            
               
                  Člen 1 – Združenemu kraljestvu bo dovoljena nadaljnja uporaba nižje stopnje trošarine za pogonska goriva (tj. bencin in plinsko olje) na vseh otokih Notranjih in Zunanjih Hebridov, Severnih otokih, otokih v ustju reke Clyde (vsi se nahajajo ob obali Škotske) ter otokih Scilly (ob jugozahodni obali Anglije).
               
               
                  Raven obdavčitve po znižanjih ne sme biti nikoli nižja od najnižjih ravni EU iz Direktive 2003/96/ES, znižanja pa bodo veljala za vse v tej regiji.
               
               
                  S tem ukrepom bi se prikrajšanim regijam pomagalo zmanjšati visoke stroške goriva zaradi odmaknjene geografske lokacije teh otokov. 
               
               
                  Člen 2 – zadevno dovoljenje se odobri od 1. novembra 2017 za šest let, kakor je zahtevalo Združeno kraljestvo.
               
               
                  Ker je Združeno kraljestvo 29. marca 2017 uradno sporočilo svojo namero zapustiti Unijo v skladu s členom 50 Pogodbe o Evropski uniji, se bosta Pogodbi za Združeno kraljestvo prenehali uporabljati z dnem začetka veljavnosti sporazuma o izstopu, sicer pa dve leti po uradnem obvestilu, razen če Evropski svet po dogovoru z Združenim kraljestvom sklene, da se to obdobje podaljša. Posledično in brez poseganja v katere koli določbe sporazuma o izstopu se ta sklep Sveta uporablja samo do datuma, ko preneha članstvo Združenega kraljestva v Uniji.
               
            
            
               2017/0079 (NLE)
            
            
               Predlog
            
            
               IZVEDBENI SKLEP SVETA
            
            
               o odobritvi Združenemu kraljestvu, da v skladu s členom 19 Direktive 2003/96/ES uporabi nižje stopnje obdavčitve za pogonska goriva, porabljena na Notranjih in Zunanjih Hebridih, Severnih otokih, otokih v ustju reke Clyde ter otokih Scilly
            
            
               SVET EVROPSKE UNIJE JE –
            
         
         
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije
                  4
                in zlasti člena 19 Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Združeno kraljestvo je z dopisom z dne 16. septembra 2016 zaprosilo za odobritev uporabe nižje stopnje trošarine za plinsko olje in neosvinčeni bencin v skladu s členom 19 Direktive 2003/96/ES na Notranjih in Zunanjih Hebridih, Severnih otokih, otokih v ustju reke Clyde (vsi se nahajajo ob obali Škotske)  ter otokih Scilly (ob jugozahodni obali Anglije). Združeno kraljestvo je 16. decembra 2016 predložilo dodatne informacije.
            
            
               (2)Na teh območjih so cene plinskega olja in neosvinčenega bencina višje od povprečnih cen na preostalem ozemlju Združenega kraljestva, zaradi česar so lokalni potrošniki goriva v slabšem položaju. Razlika v ceni izhaja iz dodatnih stroškov na enoto zaradi zemljepisne lege otokov, majhnega števila prebivalcev in dobave razmeroma majhnih količin goriva.
            
            
               (3)Znižanje davka ne bo presegalo zneska, potrebnega za kritje dodatnih stroškov na enoto, ki jih imajo potrošniki na zadevnih geografskih območjih.
            
            
               (4)Nižje stopnje trošarin bodo višje od najnižjih stopenj iz člena 7 Direktive 2003/96/ES. 
            
            
               (5)Glede na otoški značaj območij, za katera se ukrep uporablja, in zmernega znižanja stopenj trošarin ta ukrep ne bo povzročil povečanega prometa, povezanega predvsem s ponudbo pogonskega goriva.
            
            
               (6)Zato je ukrep sprejemljiv z vidika pravilnega delovanja notranjega trga in potrebe po zagotovitvi poštene konkurence ter je združljiv z zdravstveno, okoljsko, energetsko in prometno politiko Evropske unije.
            
            
               (7)Člen 19(2) Direktive 2003/96/ES določa, da mora biti vsaka odobritev, podeljena na podlagi navedenega člena, strogo časovno omejena. Da bi se zadevnim podjetjem in potrošnikom zagotovila zadostna stopnja gotovosti, se odobritev podeli za obdobje šestih let. Ta sklep ne posega v uporabo pravil Unije o državni pomoči.
            
            
               (8)Ker je Združeno kraljestvo 29. marca 2017 uradno sporočilo svojo namero zapustiti Unijo v skladu s členom 50 Pogodbe o Evropski uniji, se bosta Pogodbi za Združeno kraljestvo prenehali uporabljati z dnem začetka veljavnosti sporazuma o izstopu, sicer pa dve leti po uradnem obvestilu, razen če Evropski svet po dogovoru z Združenim kraljestvom sklene, da se to obdobje podaljša. Posledično in brez poseganja v katere koli določbe sporazuma o izstopu se ta sklep Sveta uporablja samo do datuma, ko preneha članstvo Združenega kraljestva v Uniji –
            
            
               SPREJELA NASLEDNJI SKLEP: 
            
            
               Člen 1
            
            
               Združenemu kraljestvu se dovoli uporaba nižjih stopenj obdavčitve neosvinčenega bencina in plinskega olja, uporabljenega kot pogonsko gorivo na vseh otokih Notranjih in Zunanjih Hebridov, Severnih otokih, otokih v ustju reke Clyde ter otokih Scilly.
            
            
               Znižanje glede na nacionalno stopnjo obdavčitve neosvinčenega bencina ali plinskega olja ne sme presegati dodatnega stroška trgovine na drobno na teh geografskih območjih v primerjavi s povprečnim stroškom trgovine na drobno v Združenem kraljestvu, pri čemer ne sme presegati 50 GBP na 1 000 litrov proizvoda.
            
            
               Člen 2
            
            
               Ta sklep se uporablja od 1. novembra 2017 in preneha veljati 31. oktobra 2023.
            
            
               Člen 3
            
            
               Ta sklep je naslovljen na Združeno kraljestvo Velike Britanije in Severne Irske.
            
         
         
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije (UL L 283, 31.10.2003, str. 51).
               
               
                  
                     (2)
                  Združeno kraljestvo uporablja isto stopnjo trošarine za bencin in za plinsko olje, ki se uporablja kot pogonsko gorivo, tj. 674 EUR na 1 000 litrov (podatki iz julija 2016).
               
               
                  
                     (3)
                  Uredba Komisije št. 651/2014/EU o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L 187, 26.6.2014, str. 1–78).
               
               
                  
                     (4)
                  UL L 283, 31.10.2003, str. 51.